壽禮部喬文昌
作者：陳起
朝代：宋

paragraphs: 璇杓西揭將指乾，商飆萬里清無邊。
亭亭東峴聳蒼玉，雙溪露凈銀河鮮。
天應歛此山川氣，九秋藴作人間瑞。
當年寶婺所寶何，今日我公廊廟器。
秘殿吾伊墳典光，粲然禮樂隆周王。
滿懷獻納琅玕露，筆底璠璵金匱香。
晚節黄花清上苑，雝雝宗祀儀將蕆。
星辰直上復聲隆，看踵臺司調玉鉉。
抱琴江臯客影單，四年指下不成彈。
瓠巴一曲西風遞，請聽雙溪之水聲潺潺。
舂崖漱石鳴湍玉，带月泠泠下溪曲。
須臾峴首片雲生，雨雜寒泉座飛瀑。
山清波明公與溪山一樣清，康寧千齡遥祝壽山福海之高深。